Helge Adam Møller (KF), 2004-04-16:
Hvis man bevæger sig ca. 70 meter herfra ned ad gangen mod Landstingssalen, ligger Jyske Lov fra 1241 i en af de fine glasmontrer.
I den forbindelse er det jo ingen hemmelighed, at vi Konservative aldrig har brudt os om selvtægten og ulovlighederne på Christiania.
På Christiania har man nemlig set konsekvenserne af et lovløst samfund.
Her lever de rige fedt uden at betale til fællesskabet, mens de fattige går for lud og koldt vand i dårlige boliger, på almisser og nogle af dem med smittefarlig tuberkulose.
I Pusher Street kunne man indtil for nylig nyde følgerne
af de stærkes ret for fuld udblæsning.
Ingen christianitter turde i hvert fald sige noget til denne organiserede rockermafia, som hvert år sendte en halv milliard kroner ned i lommerne på Hells Angels, Bandidos og andre organiserede kriminelle.
Det har vi Konservative talt imod i over 30 år, og derfor er det også glædeligt, at vi nu har fået en regering, som tager sit ansvar alvorligt.
Hensigten med regeringens lovforslag er jo ikke, at Christiania skal lukkes, tværtimod. Det skal lukkes op, og det skal normaliseres, og hvad betyder så normaliseres? Ja, det betyder ikke, at alle skal karseklippes som mig eller gå med habit som statsministeren.
Det betyder faktisk, at samfundets almindelige love også skal gælde for den såkaldte fristad.
Christiania skal altså være et åbent område, hvor ikke kun en lille eksklusiv skare beslutter, hvem der må bo der.
Natur- og kulturværdierne skal beskyttes, de bevaringsværdige bygninger skal holdes i ordentlig stand - det trænger de også til - og det klart ulovlige byggeri skal fjernes.
Men for at det kan gennemføres, må vi have ordnede forhold uden særlove og uden specielle Christianiaregler, som mange christianitter jo alligevel ikke gider eller har lyst til at overholde.
Det oprindelige Christiania, altså kaserne- og voldanlæggene, er en vigtig del af vores fælles kulturarv.
Alene voldanlæggene er arkitektoniske og historiske fortidsminder i international klasse.
De fortjener faktisk at være et grønt åndehul for alle byens borgere, og derfor kan vi ikke være tjent med, at de gradvis, men meget systematisk, er blevet ødelagt af nybyggede huse og manglende vedligeholdelse.
Almindelige mennesker har jo heller ikke mulighed for at bygge et parcelhus midt i Kongens Have eller få gratis havudsigt ved at bygge deres pælehus på Kronborgs volde.
Det kunne være charmerende!
Inden for en tidshorisont på ca. 5 år skal der fjernes ca. 20 huse i takt med, at der skabes genhusningsmuligheder på Christiania, og på længere sigt fjernes de øvrige ikkebevaringsværdige huse på selve volden.
Vi skal også sikre, at de historiske kasernebygninger, som Christiania ikke har magtet og ønsket at vedligeholde, bliver vedligeholdt.
Det er beskæmmende, at kun 10 af de 24 bevaringsværdige bygninger i dag virkelig kan kaldes bevaringsværdige.
Det kan man faktisk godt gøre, hvis man har lyst til det, uden at bryde loven, og i den forbindelse er det naturligvis vigtigt, at bygningerne har en sådan standard, at man ikke bliver syg af at bo i dem, navnlig da vi gerne ser, at flere unge og børnefamilier bosætter sig på Christiania.
Som det fremgår af lovforslaget, betaler de voksne christianitter normalt under 250 kr. pr. måned i husleje.
Det er altså næsten gratis at bo på Christiania, og det er selvfølgelig ikke rimeligt.
Lovforslaget er et væsentligt skridt til at sikre dette, og derfor vil det være til glæde for alle byens borgere, fordi vi nu får et Christiania uden hashhandel og anden kriminalitet.
Jeg kan derfor kun sige stor tak for og tillykke til regeringen med dette lovforslag.
Det har vi Konservative kæmpet for i mange år.
Til det sidste: Nej, jeg er ikke i færd med at slå det i stykker.
Jeg er faktisk i færd med at bygge det op, så det bliver noget, der kan omfatte mange flere mennesker, og hvor der også kan komme nogle nye beboere ind.
Vi har jo alle sammen set, at også nogle af de få unge, der bor på Christiania, klager over, at det er de gamle, der sidder på flæsket, og de gamle har absolut ikke lyst til at give noget til de unge.
Vi så for nylig tv-udsendelsen »Den halve sandhed«, hvor der kom nogle, der godt ville gøre brug af det frie og sociale Christiania.
De begyndte at bygge et lille træhus, men der gik vist ikke meget mere end 20 minutter - det kunne man se på tv - før der stod et antal unge christianitter rundt om dem og sagde: Nu kan I godt pakke sammen, hvis I ikke vil have øretæver.
I kan ansøge i Fællesrådet, hvis I gerne vil bygge,
men vi kan godt fortælle jer forinden, at svaret selvfølgelig bliver nej.
Så med hensyn til det store sociale sammenhold gælder det kun for nogle.
Det gælder for dem, der sidder på flæsket, de øvrige gælder det ikke for.
Det er jo også sørgeligt, at på et område midt i København bor der her i 2004 folk, der bliver indlagt på Rigshospitalet med smittefarlig tuberkulose.
Nu må jeg jo ikke spørge, men svaret var blevet, at det mener jeg ikke det er.